Anthony de Mello

Anthony de Mello (* 4. september 1931, Goa, India – † 2. jún 1987, New York, New York, USA) bol indický kňaz, jezuita, psychoterapeut a spisovateľ. Bol známy tým, že písal knihy formou krátkych príbehov. Mnohé z nich boli humorne ladené, mali meditačný charakter, ktorý smeroval stále k zmyslu ľudského života. Za kňaza bol vysvätený 24. marca 1961.

Veľa cestoval, navštívil Španielsko, USA, kde študoval a neskôr aj učil. Vo svojich knihách veľmi obratne spájal myšlienky kresťanstva s východnou spiritualitou a s poznatkami z psychológie. Zomrel náhle na infarkt.

V roku 1998 boli niektoré jeho názory odsúdené Kongregáciou pre náuku viery. Kardinál Joseph Ratzinger, ktorý sa neskôr stal pápežom Benediktom XVI.,v stanovisku z 24. júna 1998 napísal: 
„Už v niektorých pasážach jeho raných diel a ešte výraznejšie v jeho neskorších publikáciách možno pozorovať postupné vzďaľovanie sa od esenciálnych obsahov kresťanskej viery. Zjavenie, ktoré prichádza v osobe Ježiša Krista, nahrádza intuíciou Boha bez tvaru a obrazu, a to tej miery, že hovorí o Bohu ako o čistej prázdnote… Tento radikálny apofatizmus vedie dokonca k odmietnutiu skutočnosti, že Biblia obsahuje pravdivé tvrdenia o Bohu… Náboženstvá, vrátane kresťanstva, sú [podľa autora] jednou z najväčších prekážok na ceste k pravde. Túto pravdu však autor nikdy presnejšie nedefinuje… Už uvedené stanoviská sú nezlučiteľné s katolíckou vierou a môžu spôsobiť ťažkú ujmu."

Najznámejšie knihy 
 Bdelosť
 Modlitba žaby – krátke príbehy
 Minútové nezmysly – myšlienky
 Sadhana: Cesta k Bohu –  meditácie
 Spev vtáka – krátke príbehy
 Cesta k láske
 Pri prameňoch – krátke zamyslenia

Referencie

Iné projekty

Externé odkazy 
 stručný prehľad
 Jezuita, který našel štěstí u Buddhy?

Jezuiti
Rímskokatolícki kňazi
Indické náboženské osobnosti